

**SK**

Vážená pani/vážený pán,

Európsky hospodársky a sociálny výbor (EHSV) otvára 11. ročník podujatia **Vaša Európa, váš názor**, ktoré sa uskutoční **od 19. do 20. marca 2020 v Bruseli**.

V rámci podujatia [Vaša Európa, váš názor](https://www.eesc.europa.eu/yeys2020) (YEYS) budú zástupcovia 33 škôl (z 28 členských štátov a piatich kandidátskych krajín) pozvaní do Bruselu na diskusiu o aktuálnej téme dôležitej pre mladých ľudí.

TÉMA

Nadchádzajúce podujatie nesie názov **„Naša klíma, naša budúcnosť!“ a mladí ľudia na ňom budú môcť vyjadriť svoje obavy v súvislosti so zmenou klímy.**

Tohtoročné podujatie bude mať podobu konferencie OSN o zmene klímy. Študenti budú vyzvaní, aby zastupovali niektorú krajinu a rokovali medzi sebou s cieľom vypracovať odporúčania na riešenie zmeny klímy.

Tieto odporúčania budú predložené medzinárodným tvorcom environmentálnej politiky a bude sa o nich v priebehu roka diskutovať na konferenciách v celej Európe.

Študenti budú tiež počas podujatia YEYS v kontakte s medzinárodnými mládežníckymi organizáciami, ktoré im pomôžu premietnuť tieto odporúčania do praktických opatrení a presadiť ich názory.

Ak sa Vaša stredná škola, bez ohľadu na to, o aký typ školy ide, nachádza v jednom z 28 členských štátov alebo v jednej z piatich kandidátskych krajín, neváhajte a **pošlite svoju** [**prihlášku**](http://cdweb.eesc.europa.eu/eesceuropaeu-ae77k/pages/iixeqjteembfgbqvqbd6g.html) **na podujatie Vaša Európa, váš názor 2020**.

Školy budú vybrané žrebovaním a ich zástupcov čaká **dvojdňový** pobyt v Bruseli.

KTO

Ak bude Vaša škola vybraná, budete môcť poslať do Bruselu **troch študentov** predposledného ročníka v sprievode jedného učiteľa. EHSV im uhradí náklady na cestu a ubytovanie, ako aj náklady na stravu zabezpečenú počas podujatia.

Pozvaní študenti sa na podujatí budú môcť stretnúť so študentmi z iných krajín, vymeniť si názory a vypracovať uznesenia na témy súvisiace s Európskou úniou. Je to jedinečná príležitosť lepšie pochopiť fungovanie Únie a v multikultúrnom prostredí sa zúčastniť na diskusii podobnej diskusiám plenárneho zhromaždenia.

JAZYK

Všetky rokovania sa uskutočnia v angličtine.

PRÍPRAVA

Členovia EHSV navštívia s dostatočným predstihom pred podujatím každú vybranú školu, aby mladých ľudí pripravili na diskusie v Bruseli.

Pred týmito návštevami bude školám zaslaná dokumentácia a podkladové materiály.

ĎALŠIE INFORMÁCIE

Na [našej internetovej stránke](https://www.eesc.europa.eu/en/agenda/our-events/events/your-europe-your-say-2020) nájdete podrobný opis podujatia, videofilm o YEYS 2019, online registračný formulár, pravidlá a všetky praktické informácie.

TERMÍN

[**Prihlášky sa môžu podávať do 18. novembra 2019.**](http://cdweb.eesc.europa.eu/eesceuropaeu-ae77k/pages/iixeqjteembfgbqvqbd6g.html)

Tešíme sa na stretnutie s Vami v Bruseli.

S pozdravom

Isabel Caño Aguilar

podpredsedníčka EHSV pre komunikáciu

[](http://instagram.com/youreurope/) **[](https://www.facebook.com/pages/Your-Europe-Your-Say/255682697155?ref=hl)**